Imtella' Lulju 19, 2020 - Aġġornata 19 Ta' Lulju, 2020 3:45pm F'kollegament bit-telefown fuq NET FM, il-Kap tal-Partit Nazzjonalista Adrian Delia qal li se jwettaq il-wegħda li l-Partit Nazzjonalista jerġa' jsir il-partit tan-nies. Żied jgħid li se jkompli b'aktar saħħa u rieda l-ġlieda tiegħu biex iġib it-tliet sptarijiet lura għand in-nies. Qal li bil-ftehim ma' Vitals qed jitħallsu €250,000 kuljum li setgħu ntużaw f'għajnuniet lill-anzjani, ħaddiema u lil żgħażagħ biex isiru sidien ta' darhom. Dr Delia qal li l-Partit Nazzjonalista se jibqa' juri l-ħażin tal-korruzzjoni u kif din hi pjaga fuq il-pajjiż u fuq iż-żgħir iżda qal li ma jistax jibqa' partit marbut ma' din it-tema biss. Qal li jrid joffri soluzzjonijiet għal oqsma oħrajn u semma kif għandu proposti konkreti u b'saħħithom bħal fl-ambjent, it-trasport, l-edukazzjoni, it-turiżmu u s-servizzi finanzjarji. Aktar kmieni fuq facebook, Dr Delia qal li fil-ġranet li ġejjin se jaġixxi u għamilha ċara li fil-Partit Nazzjonalista m'hemmx post għal min jinteressah biss jagħmel ħsara jekk ma jikkmandax hu. Qal li l-ħidma ta' min jagħmel hekk twassal għal riżultati bħal dak ta' stħarriġ tal-fehma pubblika ppubblikat illum mill-gazzetta Malta Today. B'reazzjoni, il-maġġoranza tal-grupp parlamentari tal-Partit Nazzjonalista qalu li huma determinati li t-tesserati jagħżlu kap ġdid għax inkella l-Partit Nazzjonaltista jkollu riżultat elettorali li sejħu diżastruż. Ir-riżultati ta' stħarriġ tal-fehma pubblika mill-gazzetta Malta Today qanqlu reazzjoni kemm mill-Kap tal-Partit Nazzjonalista, Adrian Delia, kif ukoll minn għadd ta' deputati tal-partit li qalu jirrappreżentaw il-maġġoranza assoluta tal-grupp parlamentari. Fost l-oħrajn, l-istħarriġ wera li fost il-votanti Nazzjonalisti Adrian Delia u Therese Comodini Cachia jgawdu l-istess livell ta' appoġġ, ħarira aktar il-kap attwali. Fl-istess waqt, il-Partit Laburista kabbar il-popolarità bi 2% waqt li għat-tielet xahar infila l-appoġġ lejn il-Partit Nazzjonalista kompla nieżel u jinsab fil-livell ta' 20.8%. Skont analiżi tal-istess gazzetta dwar dawn iċ-ċifri, id-differenza bejn iż-żewġ partiti hi ta' madwar 72,000 vot. Il-Kap tal-Partit Nazzjonalista Adrian Delia stqarr li l-istħarriġ mhu xejn pożittiv. Żied li wieħed jista' jargumenta li dan sar fl-agħar ġimgħa għall-Partit Nazzjonalista meta numru ta' deputati wettqu konfoffa kontrih. Qal li hu mhux se jagħmel dak l-argument u kiteb li l-mument tad-deċiżjonijiet wasal. Wera l-fehma li għandu raġun min qal li messu aġixxa qabel. Qal iżda li l-kuxjenza u d-dmir talbu minnu li l-ewwel jagħmel ħiltu kollha biex jilqa' anke lil min qatt ma riedu. Żied jgħid li fil-Partit Nazzjonalista hemm min jinteressah biss li jagħmel il-ħsara jekk ma jikkmandax hu u ħidmietu hi maħsuba biss biex twassal għal riżultati bħal dak tal-istħarriġ ppubblikat fil-Malta Today. Fil-post fuq facebook, Dr Delia għamilha ċara li fil-Partit Nazzjonalista m'hemmx post għal dawn in-nies iżda hemm post għal min hu ta' rieda tajba. Tenna li fil-ġranet li ġejjin se jaġixxi u għamel stedina biex il-bidla meħtieġa ssir flimkien. Dr Delia qal li se jkun hemm min jattakka, jipprova jħammeġ u jivvinta iżda sostna li dan l-aġir mhux se jbeżża' jew jintimida. Qal li "flimkien se naslu u se jitlef biss min lest imur kontra l-arma." Temm li se jirbaħ il-Partit Nazzjonalista u fuq kollox Malta. Għall-istess stħarriġ irreaġixxew ukoll bi stqarrija l-maġġoranza tal-membri tal-grupp parlamentari tal-Partit Nazzjonalista li qalu li r-riżultat hu ta' tħassib għalihom għax jixtiequ jaraw lill-Partit Nazzjonalista b'saħħtu, serju u alternattiva kredibbli għall-gvern. Żiedu li l-istħarriġ jerġa' jikkonferma x-xejra ħażina għall-Partit Nazzjonalista u għal Adrian Delia bid-differenza fil-fiduċja tan-nies bejn il-kapijiet tal-partiti hi ta' 45%. Irreferew ukoll għal Therese Comodini Cachia li l-ġimgħa l-oħra kisbet il-fiduċja tagħhom biex isservi bħala Kap tal-Oppożizzjoni. Qalu li Dr Comodini Cachia rreġistrat l-istess riżultati ta' Adrian Delia. Qalu li l-istħarriġ jikkonferma l-ħtieġa urġenti li t-tesserati tal-Partit Nazzjonalista jiġu msejħa jagħżlu Kap ġdid li jista' jgħaqqad il-mużajk fi ħdan il-partit u jħejjih għall-elezzjoni ġenerali li jmiss. Qalu li jekk ma jiġrix hekk, il-Partit Nazzjonalista se jkun kundannat għal riżultat elettorali diżastruż.